Der var ikke ret mange, der havde troet, at arbejdsmanden fra Dydvad i 2001 fik en plads i Folketinget. Det kom ikke mindst bag på Bent Bøgsted selv, som dagen efter folketingsvalget i 2001 sad med konen og spillede banko i den lokale idrætsforenings klubhus. Han var ny kandidat for Dansk Folkeparti, der dengang kun havde seks år på bagen. Men det blev en helt særlig aften for den dengang 45-årige specialarbejder. Ikke nok med at han vandt en kvart gris i bankospillet – midt i spillet fik han også en overraskende besked om, at han var valgt til Folketinget. - Jeg håber kun, at jeg kan gøre en god indsats, sagde en beskeden Bent Bøgsted tilbage i 2001. Vil ikke sove i salen Siden dengang har den nordjyske politiker opnået genvalg fem gange i streg og har således siddet i Folketinget i over 20 år. Men nu er det slut. Bent Bøgsted er ikke at finde på stemmesedlen 1. november for de nordjyske vælgere. - Jeg har altid sagt, at jeg ikke vil sidde og sove i Folketinget som 70-årig, siger Bent Bøgsted. Han går på pension i en alder af 66 år. Han har aftjent sin ’værnepligt’ i Folketinget – og mere til – mener Bent Bøgsted, der hele sin politiske karriere har haft blikket rettet mod arbejdsmarkedspolitik. -	Min største bedrift i Folketinget har nok været seniorpensionen, for det var i bund og grund min opfindelse, fortæller Bent Bøgsted. Sammen med de øvrige blå partier indførte Dansk Folkeparti en såkaldt seniorpension fra 2020. Den betyder, at man kan gå op til seks år tidligere på pension, hvis man har en kraftig nedsat arbejdsevne. En af de sidste arbejdsmænd på Borgen Folk som Bent Bøgsted er en uddøende race i Folketinget: Altså arbejdsmænd med over 25 års erhvervserfaring, inden de træder ind i Folketinget. -	Jeg har ikke skulle læse mig til alt, for jeg har erfaringen med fra arbejdsmarkedet, siger han. Den mangeårige kollega Bjarne Lausten (S) begræder da også, at Bent Bøgsteds tid i folkestyrets tjeneste er forbi. -	Det er en katastrofe. Jeg ser det sådan, at der skal være forskellige mennesker i Folketinget. Der skal være præster, sygeplejersker, skolelærer osv. Men der skal da også være folk fra produktionsdanmark, siger Bjarne Laustsen og sender en drillende kommentar: -	Bent er jo socialdemokrat i hjertet. Bent Bøgsted trækker på smilebåndet over Laustens kommentar. De to har kendt hinanden i mange, mange år. -	Bjarne Lausten kunne også være blevet en glimrende pensionist. Han er jo ældre end mig, siger han med et glimt i øjet. Forlod sit parti efter kaos Den mest dramatiske del af Bøgsteds politiske karriere kom så sent som i foråret. Efter kaos og interne stridigheder i Dansk Folkeparti blev Morten Messerschmidt formand for partiet. Den tumultariske situation i partiet fik Bøgsted til at pakke sine ting og efterfølgende melde sig ind under Inger Støjbergs faner i Danmarksdemokraterne. Et parti, som hans søn Christian Bøgsted nu stiller op for. Så hvem ved – måske slipper Christiansborg alligevel ikke for en Bøgsted på tinge.

Referat:
Bent Bøgsted går på pension efter mere end 20 år i Folketinget. Nu skal næste generation tage over.